Færir þeim súkkulaði með rjóma í rúmið á jóladagsmorgun Þuríður Sigurðardóttir Jólin , jólin alls staðar sungu systkinin Ellý og Vilhjálmur og nú er gaman að kynna sér hvað það er sem kemur fólki í jólaskap . Þegar Anna Kristine var barn komu jólin með eplakassa frá ömmu hennar og afa í Tékkóslóvakíu sem hún hafði aldrei séð , enda landið lokað . Núna er það ilmurinn frá tékkneska salatinu , zelí , sem hún býr til fyrir sig og systur sínar . En hvaða siði og hefðir hefur fólk tekið með sér yfir á fullorðinsár ? Anna Kristine spurði Þuríði Sigurðardóttur söngkonu og myndlistarmann . Þuríður , hvaða jólahefðir frá bernsku þykir þér vænst um ? Þegar fjölskyldan kom saman framan við útvarpið í Laugarnesi og hlustaði á kirkjuklukkurnar hringja inn jólin kl 18:00 á aðfangadagskvöld . Í framhaldi óskuðum við hvert öðru gleðilegra jóla með kossi . Við vorum átta . Eftir klukkurnar var gengið til borðs , við borðuðum rjúpur með rjómasósu og brúnuðum kartöflum og í eftirétt voru niðursoðnir ávextir og þeyttur rjómi . Messan í útvarpinu hljómaði undir borðhaldinu . Fluttirðu þennan sið með þér þegar þú fórst að búa ? Já , en í stað niðursoðnu ávaxtanna borðum við sítrónufromage í eftirrétt . Meðlætið hefur líka breyst . Eru einhverjar hefðir og siðir sem eru ómissandi hjá þér um jól ? Að vakna á Jóladagsmorgun á undan fjölskyldunni og færa þeim súkkulaði með þeyttum rjóma , smákökur og lagkökur í rúmið . Þetta gerðu mamma og mamma hennar og mér þykir vænt um þessa hefð . Og ég elska jólakort , sem við lesuma saman á aðfangadagskvöld eftir gjafir , eða á Þorláksmessu ef við eigum von á mörgum í mat . Hefurðu haldið jól annars staðar en á Íslandi ? Nei , hef aldrei getað hugsað mér að vera að heiman um jól Hvað skiptir þig mestu um hátíðirnar Fjölskyldan mín , Fylgirðu tískustraumum í jólahaldi ? Það held ég ekki . Allt ósköp hefðbundið . Nú ert þú ein af þessum konum sem alltaf geislar . Ertu líka mikið að stússa fyrir jólin ? Já , elskan mín , ég þarf helst að gera allt sjálf og á aðventunni byrja ég hreingerningaæðið , sem hefst með gluggaþvotti áður en jólaskrautið fer upp hægt og hægt . Hreingerningastuðulinn hefur samt lækkað með árunum alveg niður í það að láta skápa , loft og veggi eiga sig … . að mestu . En desember er ekki bara jólamánuður hjá Þuríði og fjölskyldu . Desember er afmælismánuður í fjölskyldunni . Maðurinn minn Friðrik Friðriksson á afmælið 2. desember , sem er líka brúðkaupsdagurinn okkar . Svo á yngri sonurinn Erling Valur afmæli þann 18 . Við höldum gjarnan uppá daginn með sonum okkar og fjölskyldum . Pabbi og systir mín , sem bæði eru látin áttu afmæli 4. desember . Ég heimsæki leiðin þeirra með skreytingar og kertaljós . Sendið þið jólakort ? Já . Jólakortin sem við sendum eru með mynd af málverki eftir mig , eitthvað sem við byrjuðum á þegar ég var í Listaháskólanum . Friðrik sér um prentunina en ég um að skrifa kortin , oftast við kertaljós og jólatónlist , stundum í sumarbústaðnum . Ég baka smákökur á aðventunni , barnabörnin skreyta piparkökurnar og við förum alltaf í fjölskylduferð til að kaupa jólatré . Undanfarin ár í Skógrækt Hafnarfjarðar við Kaldárselsveg en þar er boðið uppá fallega stemningu , ljúfa afgreiðslu félagsmanna og kertaljós , súkkulaði og smákökur inní bjálkakofa að loknum kaupum . Ég hef verið með furu frá því ég fór að búa , utan einu sinni þegar furan seldist upp . Þegar við vorum búin að velja fallega vaxið , fullkomið blágreni , sagði Erling Valur , sem var vanur kræklóttri furunni : Þetta er ekki jólatré ! Við skreytum jólatréð á Þorláksmessu með sama gamla skrautinu , sumt sem ég hef gert sjálf , annað keypt . Undanfarin ár höfum við farið í skötu til vinafólks að kvöldi Þorláksmessu en þegar synirnir voru heima fórum við gjarnan á Laugaveginn til að upplifa stemninguna „ inní Reykjavík “ . Jólahefðir Þuríðar eru ekki háðar tískusveiflum Sækið þið tónleika á aðventunni ? Við förum gjarnan á tónleika á aðventunni , alls konar tónleika . Í ár söng ég sjálf á þrennum tónleikum Geirs Ólafssonar og þar kom eldri sonurinn Sigurður Helgi einnig við sögu . Hvernig er aðfangadagur hjá þér ? Ég sýð rauðkál snemma á aðfangadag og baka hveitikökur , sem eru ómissandi með hangikjötinu , sem býður gesta sem koma í hádeginu á aðfangadag , siður sem varð til þegar synirnir voru litlir og fólk var að koma með jólagjafir . Ég geri líka síldarsalöt , fyrirfram og gref stundum lax . Waldorf salat er ómissandi með rjúpunni og það geri ég áður en við byrjum að smjörsteikja rjúpuna en með því hefjast mín jól , þegar ilminn leggur um húsið . Á Jóladag erum við gjarnan með svínahrygg og þar er bóndinn á heimavelli og leggur mikið upp úr stökkri puru með öllum tiltækum ráðum . Meðlætið sé ég um , sósu , gratineraðar kartöflur og brokkoli og beikonsalat . Þá er oft mannmargt og ekki bara nánasta fjölskylda . Í eftirrétt er Pavlova með ferskum ávöxtum og berjum . Annar í jólum er oftast frekar frjálslegur og engar fastar hefðir , segir þessi yndislega kona að lokum .